ประเทศไทย เตรียมรับมือสถานการณ์หมอกควันภาคใต้ปีนี้ โดยเฉพาะช่วงเดือนกรกฎาคม - กันยายนของทุกปี
ประเทศไทย เตรียมรับมือสถานการณ์หมอกควันภาคใต้ปีนี้ โดยเฉพาะช่วงเดือนกรกฎาคม - กันยายนของทุกปี จะเกิดไฟป่าบริเวณเกาะสุมาตราและเกาะบอร์เนียว ส่งผลกระทบข้ามแดนมายังไทยในทุกปีนายวิจารย์ สิมาฉายา ปลัดกระทรวงทรัพยากรธรรมชาติและสิ่งแวดล้อม กล่าวว่า กรมควบคุมมลพิษ (คพ.) และ สำนักงานสิ่งแวดล้อม ภาคที่ 16 (สงขลา) ได้วางแผนเตรียมความพร้อมรับมือสถานการณ์หมอกควันภาคใต้ ปี 2562 ร่วมกับส่วนราชการที่เกี่ยวข้อง โดยเฉพาะการเกิดหมอกควันช่วงเดือนกรกฎาคม - กันยายนของทุกปี ที่มีสภาพอากาศแห้งแล้งของภูมิภาคอาเซียนตอนล่าง มีโอกาสเกิดไฟป่าขึ้นบริเวณเกาะสุมาตราและเกาะบอร์เนียว ประเทศอินโดนีเซีย และการเกิดไฟในพื้นที่พรุ ส่งผลให้พื้นที่ภาคใต้ของประเทศไทยได้รับผลกระทบจากหมอกควันทั้งในประเทศและจากหมอกควันข้ามแดน ในส่วนของไทยสถานการณ์หมอกควันภาคใต้ปีที่ผ่านมา ระหว่างวันที่ 1 กรกฎาคม ถึง 30 กันยายน พบปริมาณฝุ่นละออง PM2.5 เฉลี่ย 24 ชั่วโมง เกินเกณฑ์มาตรฐาน 1 วัน เมื่อวันที่ 16 สิงหาคม 2561 ใน 4 จังหวัด คือ สตูล สงขลา ยะลา และนราธิวาส โดยค่าเฉลี่ย 24 ชั่วโมงสูงสุด ตรวจวัดได้ 63 ไมโครกรัมต่อลูกบาศก์เมตร สอดคล้องกับจำนวนจุดความร้อนสะสมบริเวณเกาะสุมาตราและบอร์เนียวเพิ่มสูงขึ้นในช่วงกลางเดือนสิงหาคม และทิศทางลมที่พัดในทิศตะวันตกเฉียงใต้ ทำให้พัดพากลุ่มควันที่ปกคลุมที่บริเวณเกาะสุมาตรามาถึงตอนใต้ของประเทศไทยด้าน นายประลอง ดำรงค์ไทย อธิบดีกรมควบคุมมลพิษ กล่าวถึงการเตรียมความพร้อมรับมือสถานการณ์หมอกควันภาคใต้ปีนี้ ว่า ให้หน่วยงานที่เกี่ยวข้องเตรียมพร้อมรับมือสถานการณ์ ด้วยการซักซ้อมทำความเข้าใจแนวทางการดำเนินงาน การเผยแพร่ข้อมูล แจ้งเตือนสถานการณ์หมอกควันด้วยการประชาสัมพันธ์สร้างความรู้ความเข้าใจที่ถูกต้องตรงกัน ให้คำแนะนำต่อประชาชนในการป้องกันผลกระทบต่อสุขภาพ การประสานการทำงานร่วมกันระหว่างส่วนราชการ การสนับสนุนอุปกรณ์เครื่องมือ การแก้สถานการณ์เพื่อบรรเทาผลกระทบผ่านแผนปฏิบัติการ 3 ขั้น คือ ขั้นเตรียมการ ขั้นรับมือ ขั้นฟื้นฟูและสร้างความยั่งยืน รวมถึง มาตรการบังคับใช้กฎหมายที่เข้มงวด ส่วนในระดับภูมิภาคในกลุ่มประเทศอาเซียนตอนใต้ คพ.เป็นผู้แทนประเทศไทยในการประสานงานตามข้อตกลงอาเซียนว่าด้วยมลพิษจากหมอกควันข้ามแดน และการให้ความร่วมมือระหว่างประเทศสมาชิกในการแก้ปัญหา